Dalaprestakall | Dagverðarnessókn
Dagverðarneskirkja sumarið 2009
Dagverðarneskirkja (65°10.219N og 022°31.219W 0m. EPE 11 m.) varð sóknarkirkja 9. júní 1758, áður var hún hálfkirkja. Hún var í fornum sið helguð Magnúsi Erlendssyni, jarli í Orkneyjum. Elstu heimildir um bænhús eru frá miðri 13. öld. Samkvæmt Jarðabók Dalasýslu frá 1731 var þar embættað vor og haust. Núverandi kirkja var endurbyggð árið 1933 að mestu úr viðum eldri kirkjunnar frá árinu 1848, en sú kirkja var byggð af Stefáni Björnssyni snikkara. Kirkjan var vígð sunnudaginn 22 júlí árið 1934 af sóknarprestinum, sr. Ásgeiri Ásgeirssyni, prófasti í Hvammi. Byggingarkostnaður var kr. 4777,36. Kirkjan var lagfærð 1984.
Úr Dagverðarneskirkju
Meðal merkra gripa eru altaristöflur frá 1706 og 1762 og prédikunarstóll frá 1783. Á Prédikunarstólnum stendur: “Gud til Ære og KirKen i Dagverdsrnæs til Zirat er denne Prædikestoel gieven af Jon BrandsSen og hans Qvinde Gudlaug Jons Daatter. Anno 1783.” Altaristaflan frá 1706 er líklega úr Búðardalskirkju á Skarðsströnd. Á töflunni er Kristur á krossi og sitt hvoru megin við krossinn eru María Mey og Jóhannes postuli. Fyrir neðan er á töflunni mynd af kvöldmáltíðinni. Sitt hvoru megin við krossmyndina stendur: “Til Guds ære og kirkens Ziraf haftver gievet Eiolver Torbjörnsön Anno 1706.” Á neðri töflunni sem er frá 1762 er mynd af kvöldmáltíðinni og fyrir ofan er ský þar sem skráð er nafn Guðs á hebresku, en töflunni er lokað með mynd af guðspjallamönnunum, Matteusi og Markúsi að utanverðu og Lúkasi og Jóhannesi að innanverðu. Texti fyrir neðan töfluna er “Ano Mad Charitas Bjarne Datter 1762.” Í garðinum er jarðsettur Lárus M. S. Johnsen (29/9 1819-12/1 1859) Kvæntur 23/5 1849. (Matt. 5:5-8.) Ártal á hurðarútbúnaðinum er 1867.
11. ágúst 2009 var Dagverðarneskirkja friðuð af Húsafriðunarnefnd, vegna ytri og innri gerðar kirkjunnar. Ekki síst vegna byggingarefnisins sem notað var úr gömlu Dagverðarneskirkjunni til endursmíðunnar.
Bænhús voru á Krossi, Ballará, Melum, Kvennhóli (var við hlíðarhornið), Purkey (Svíney), Hrappsey, Efri Langey og Fremri Langey. Sungnar voru 25 messur í Svíney, Hrappsey og Langey. Sex messur voru sungnar í Fagurey. Þeim var þá þjónað frá Skarði. Máldagi Melakirkju er til frá 1492. Bænhúsið er í bóndaeign, helgað alsvaldanda, Maríu guðsmóðir og öllum helgum. Fyrir neðan bæinn á Fremri-Langey er örnefnið kirkjuflöt.
Selma Kjartansdóttir, formaður sóknarnefndar
Sími: 4341483